Willelmus, Dei gratia Remorum archiepiscopus, apostolicæ sedis legatus, omnibus ad quos litteræ presentes pervenerint, in Domino salutem. Noverint universi quod, cum curam et administrationem Senonensis ecclesiæ gereremus, et Garinus vicecomes absque liberis decederet, Galerannus, qui defuncti Garini sororem in uxorem duxit, propter infestationes et molestationes quæ sibi inferebantur, ut nos in acquisitione hereditatis quæ uxorem suam de jure contingebat sibi patrocinium præstaremus, et pro relevatione feodi nostri medietatem molendinorum super Vannam positorum, quæ hereditario jure ad uxorem suam spectabant, nobis et successoribus nostris, assensu uxoris et hæredum suorum, in perpetuum possidenda concessit. Nos autem, numerum præbendarum quæ in Senonensi ecclesia pauca erant, augere desiderantes, de præfata medietate molendinorum et fructibus inde provenientium, unam ordinavimus prebendam, quam, assentiente ejusdem ecclesiæ capitulo, magistro Girardo, archidiacono Trecensi assignavimus; hoc tamen tenore quod post obitum ipsius Girardi, ipsa medietas molendinorum in jus commune capituli, vel ad ipsum archiepiscopum revertatur, dummodo numerus præbendarum qui per nos auctus est non decrescat.